KOMISIJOS REGLAMENTAS (EB) Nr. 441/2009
2009 m. gegužės 27 d.
iš dalies keičiantis Reglamentą (EB) Nr. 1580/2007, nustatantį Tarybos reglamentų (EB) Nr. 2200/96, (EB) Nr. 2201/96 ir (EB) Nr. 1182/2007 įgyvendinimo vaisių ir daržovių sektoriuje taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrą bendro žemės ūkio rinkų organizavimo reglamentą) (1), ypač į jo 103h ir 127 straipsnius kartu su 4 straipsniu,
kadangi:
(1)
Komisijos reglamento (EB) Nr. 1580/2007 (2) 53 straipsnio 5 dalyje numatyta, kad jei neseniai pripažintos gamintojų organizacijos neturi pakankamai ankstesnių duomenų apie parduotą produkciją, reikalingų to straipsnio 2 daliai taikyti, parduodamos produkcijos verte gali būti laikoma tinkamos parduoti produkcijos vertė, ir kad ji apskaičiuojama kaip visų gamintojų, kurie yra gamintojų organizacijos nariai, per trejus praėjusius metus parduotos produkcijos vidutinė vertė, pateikiant paraišką gauti pripažinimą.
(2)
Siekiant teisinio tikrumo, turėtų būti aiškiai nurodyta, kad vidutinė tinkamos parduoti produkcijos vertė trejų metų laikotarpiu, kaip nurodyta Reglamento (EB) Nr. 1580/2007 53 straipsnio 5 dalyje, turėtų būti apskaičiuojama remiantis tais laikotarpiais per minėtus trejus metus, kai gamintojai faktiškai vykdė vaisių ir daržovių gamybą, ir kad į tuos laikotarpius, per kuriuos vaisių ir daržovių gamyba nebuvo vykdoma, neturėtų būti atsižvelgiama.
(3)
Reglamento (EB) Nr. 1580/2007 93-97 straipsniais įgyvendinamas Reglamento (EB) Nr. 1234/2007 103e straipsnis, kuriame kalbama apie nacionalinę finansinę paramą gamintojų organizacijoms tuose regionuose, kuriuose gamintojų organizacijų steigimo lygis vaisių ir daržovių sektoriuje yra ypač žemas; taip siekiama prisidėti prie gamintojų organizacijų steigimo lygio gerinimo tokiuose regionuose. Nacionalinė finansinė parama turėtų būti tiesiogiai susijusi su tų regionų produkcija. Todėl Reglamento (EB) Nr. 1580/2007 93 straipsnyje turėtų būti aiškiai nurodyta, kad nacionalinė finansinė parama gali būti skiriama tik tiems vaisių ir daržovių sektoriaus produktams, kurie yra pagaminti regionuose, kuriuose gamintojų organizacijų steigimo lygis vaisių ir daržovių sektoriuje yra ypač žemas.
(4)
Reglamento (EB) Nr. 1580/2007 94 straipsnio 1 dalies antroje pastraipoje nurodyta informacija, kurią valstybės narės turėtų pateikti kartu su prašymu leisti išmokėti nacionalinę finansinę paramą. Tikslinga reikalauti, kad tokį prašymą teikiančios valstybės narės įrodytų, kad parama būtų skiriama tik už tuos produktus, kurie yra pagaminti tuose regionuose, kuriuose gamintojų organizacijų steigimo lygis vaisių ir daržovių sektoriuje yra ypač žemas, ypač jei tame regione veikiančios gamintojų organizacijos aprėpia daugiau kaip vieną regioną.
(5)
Komisijos reglamento (EB) Nr. 1943/2003 (3) 2 straipsnyje nustatyta, kad gamintojų grupės į parduotos produkcijos vertę gali įtraukti paramą už perdirbimą. Šis principas turėtų būti taikomas gamintojų grupėms, kurioms pagal Tarybos reglamentą (EB) Nr. 2200/96 (4) suteiktas preliminarus pripažinimas, iki paramos už perdirbimą sistemos bus palaipsniui panaikintos. Tikslinga nustatyti, kad Reglamento (EB) Nr. 1234/2007 203a straipsnio 4 dalyje nurodytos gamintojų grupės galėtų ir toliau į apyvartą įskaičiuoti paramą už perdirbimą, gautą pagal Komisijos reglamentus (EB) 1621/1999 (5), (EB) Nr. 1622/1999 (6), (EB) Nr. 1535/2003 (7) ir (EB) Nr. 2111/2003 (8). Tokioms gamintojų grupėms turėtų būti leidžiama pateikti papildomą paraišką, kad Reglamento (EB) Nr. 1234/2007 103a straipsnio 1 dalies a punkte nurodyta parama būtų apskaičiuojama remiantis šia papildoma parduotos produkcijos verte, jei į paramą už perdirbimą nebuvo atsižvelgta ankstesnėse standartinėse paraiškose. Tikslinga nustatyti 2004 m. gegužės 1 d. arba vėliau į Europos Sąjungą įstojusių valstybių narių gamintojų grupėms, kurios gali pateikti 2007 m. prasidėjusių ir 2008 m. pasibaigusių pripažinimo planų metinius segmentus, skirtas taisykles, pagal kurias būtų apskaičiuojama Reglamento (EB) Nr. 1234/2007 103a straipsnio 1 dalies a punkte nurodyta parama.
(6)
Įgyvendinus vaisių ir daržovių sektoriaus bendro organizavimo reformą, nuo 2008 m. sausio 1 d. tam tikriems prieskoniniams augalams galioja šiam sektoriui taikomos taisyklės. Todėl nuo 2008 m. sausio 1 d. valstybės narės gamintojų organizacijomis gali pripažinti veiklos vykdytojus, kurie specializuojasi auginti arba be kitų augalų augina ir Reglamento (EB) Nr. 1234/2007 I priedo IX dalyje išvardytus prieskoninius augalus; tie augalai yra krokai (šafranas), švieži ar atšaldyti čiobreliai, bazilikai, melisos, mėtos, origanum vulgare (raudonėliai, paprastieji raudonėliai), švieži ar atšaldyti rozmarinai ir šalavijai. Tačiau Reglamento (EB) Nr. 1580/2007 53 straipsnio 2 dalį pritaikius gamintojų organizacijoms, kurių nariai prieskoninių augalų gamybą pradėjo iki 2008 m., nustatytas griežtas ir trumpas laikotarpis šių produktų vertei įtraukti į parduotos produkcijos vertę, kalbant apie 2008 ir 2009 m. veiklos programas. Todėl tikslinga leisti gamintojų organizacijoms įtraukti šių produktų vertę į parduotos produkcijos vertę, kalbant apie 2008 ir 2009 m. įgyvendintas veiklos programas.
(7)
Todėl Reglamentas (EB) Nr. 1580/2007 turėtų būti atitinkamai iš dalies pakeistas.
(8)
Šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1580/2007 iš dalies keičiamas taip:
1)
53 straipsnio 5 dalis pakeičiama taip:
„5. Jei neseniai pripažintos gamintojų organizacijos neturi pakankamai ankstesnių duomenų apie parduotą produkciją, reikalingų šio straipsnio 2 daliai taikyti, parduodamos produkcijos verte gali būti laikoma tinkamos parduoti produkcijos vertė, gamintojų organizacijos pateikta prašant pripažinimo. Ji apskaičiuojama kaip vidutinė parduotos produkcijos vertė tuo laikotarpiu per minėtus trejus metus, kai gamintojai, kurie yra gamintojų organizacijos nariai, faktiškai vykdė gamybą tuo metu, kai buvo pateikta paraiška gauti pripažinimą.“
2)
93 straipsnis pakeičiamas taip:
„93 straipsnis
Gamintojų organizacijų steigimosi lygis
„Taikant Reglamento (EB) Nr. 1234/2007 103e straipsnio 1 dalį, gamintojų organizacijų steigimosi lygis valstybės narės regione laikomas ypač žemu, jei gamintojų organizacijos, jų asociacijos ir gamintojų grupės pardavė mažiau nei 20 % vidutiniškai tame regione per trejus paskutinius metus, kurių duomenys pateikiami, pagamintos vaisių ir daržovių produkcijos.
Nacionalinė finansinė parama gali būti skiriama tik už pirmoje pastraipoje nurodytame regione pagamintą vaisių ir daržovių produkciją.“
3)
94 straipsnio 1 dalies antra pastraipa pakeičiama taip:
„Kartu su prašymu pateikiama įrodymų, kad gamintojų organizacijų steigimosi lygis atitinkamame regione yra ypač žemas, kaip apibrėžta šio reglamento 93 straipsnyje, ir kad parama skiriama tik už tame regione pagamintus vaisių ir daržovių sektoriaus produktus, taip pat nurodomi atitinkamų gamintojų organizacijų duomenys, susijusios pagalbos suma ir finansinių įnašų, mokamų pagal Reglamento (EB) Nr. 1234/2007 103b straipsnį, procentinė dalis.“
4)
152 straipsnis papildomas šiomis dalimis:
„11. Nukrypstant nuo šio reglamento 44 straipsnio 1 dalies, apskaičiuojant 2007, 2008 ir 2009 m. parduotos produkcijos, kurią pagamino Reglamento (EB) Nr. 1234/2007 203a straipsnio 4 dalyje nurodytos gamintojų grupės, vertę, į ją įtraukiama parama, suteikta pagal Komisijos reglamentus (EB) Nr. 1621/1999 (9), (EB) Nr. 1622/1999 (10), (EB) Nr. 1535/2003 (11) ir (EB) Nr. 2111/2003 (12).
Kalbant apie valstybių narių, kurios į Europos Sąjungą įstojo 2004 m. gegužės 1 d. arba vėliau, gamintojų grupes, kurios gali pateikti 2007 m. prasidėjusių ir 2008 m. pasibaigusių pripažinimo planų metinius segmentus, Reglamento (EB) Nr. 1234/2007 103a straipsnio 1 dalies a punkte nurodyta metinė parama apskaičiuojama kaip pardavimo, už kurį sąskaitos faktūros parengtos atitinkamu 2007 m. laikotarpiu, vertės, padaugintos iš atitinkamo metinio segmento normos, ir pardavimo, už kurį sąskaitos faktūros parengtos 2008 m., vertės, padaugintos iš atitinkamos naujos metinio segmento normos, suma.
12. Nukrypdamos nuo šio reglamento 47 straipsnio 1 dalies, Reglamento (EB) Nr. 1234/2007 203a straipsnio 4 dalyje nurodytos gamintojų grupės gali pateikti atskirą paraišką gauti to reglamento 103a straipsnio 1 dalies a punkte nurodytą paramą, įtraukiant paramą už perdirbimą, gautą 2006-2007 ir 2007-2008 prekybos metais pagal reglamentus (EB) Nr. 1621/1999, (EB) Nr. 1622/1999, (EB) Nr. 1535/2003 ir (EB) Nr. 2111/2003, jei į ją nebuvo atsižvelgta ankstesnėse standartinėse paraiškose.
13. Nukrypstant nuo šio reglamento 53 straipsnio, jei 2008 ir 2009 m. gamintojų organizacijos vertėsi Reglamento (EB) Nr. 1234/2007 I priedo IX dalyje išvardytų prieskoninių augalų - krokų (šafrano), šviežių ar atšaldytų čiobrelių, bazilikų, melisų, mėtų, origanum vulgare (raudonėlių, paprastųjų raudonėlių), šviežių ar atšaldytų rozmarinų ir šalavijų - gamyba, šių produktų parduotos produkcijos vertė, kalbant apie tais metais įgyvendintas veiklos programas, apskaičiuojama kaip faktinė per 12 mėnesių laikotarpį, kai buvo įgyvendinama veiklos programa, parduotos produkcijos vertė.“
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
1 straipsnio 2 ir 3 punktai taikomi veiklos programoms, kurios bus pradėtos įgyvendinti nuo 2010 m. sausio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2009 m. gegužės 27 d.